Alaitz Guridi Agirrezabala

Alaitz Guridi Agirrezabala (Lazkao,  Gipuzkoa, 1975eko abuztuaren 18a) Lazkaon jaiotako musikari eta irakasle oiartzuarra da.  

Lartaun abesbatza hasi zen zuzentzen, 22 urte baino ez zituela, geroago Donostiako Orfeoi txikia eta Hondarribiko Xatz Eskifaia ere zuzendu ditu. Abesbatzak zuzentzeari utzi bazion ere, musika koralean jarraitu zuen abeslari, esaterako, Kup Taldean, Vocalia taldea eta Angeluko Ascese abesbatzan. Oskarbi taldearen kolaboratzailea da 2021ean Kantua zuei diskoa grabatu zutenetik, taldearen 12. diskoa izan zen hori. 

Musika-irakaslea da Intxaurrondo ikastolan, Donostian. Lehenago, 2003az geroztik bederatzi eskola edo ikastolatan aritu izan da musika-irakasle, Nafarroan eta Gipuzkoan. 

 Haurtzaroa 
Arantxa Agirrezabala eta Jesus Mari Guridiren alaba txikiena da. Bost urte zituenean familia osoa Oiartzun aldera joan zen bizitzera eta gaur egun bertan bizi da. Hiru seme ditu.

Gurasoak oso kantuzale zituen. Etxean kantuan hasten zirenean bera ere hasten omen zen kantuan. Bere kantuzaletasuna ikusiz, zazpi urte zituenean bere gurasoek Oiartzungo Izotz Abesbatzan apuntatu zuten eta dioenez, taldean kantatzeak hain zirrara handia sorrarazi zion oraindik ere gogoan duela lehen entseguan kantatu zuten abestia: Euskara, oi euskara. Lehen minututik txundituta utzi omen zuen taldean abesteko sentsazioak, gaur arte mantentzen den nolabaiteko “maitemintze” bat izan zen.

 Ikasketak 
Haur Hezkuntzako urteak Lazkaoko San Benito Ikastolan eman zituen eta bost urterekin Oiartzuna iritsi zenean Haurtzaro Ikastolan OHO egin zuen, ondoren Errenteriako Orereta Ikastolara joan zen BBB eta UBI egitera. Unibertsitatean Pedagogia ikasketak egin zituen Donostiako Hezkuntza, Filosofia eta Antropologia Fakultatean bere musika ikasketekin jarraitzen zuen bitartean. Gerora Magisteritza ikasketak egin eta Lehen Hezkuntzako Gradua eskuratu zuen Heziketa Bereziko espezialitatean.

Abesbatzako entseguekin batera txikitatik hasi zen solfeo ikasten eta ondoren etorri ziren beste musika ikasketak (harmonia, musikaren historia,…) Urte batzuetan Marixabel Agirrezabalarekin egin zituen ikasketak eta gero Ibargain musika eskolan jarraitu zuen.

Eskusoinua ikasten hasi zen baina denborarekin instrumentua aldatzea erabaki zuen eta piano ikasketekin hasi zen eta 8. maila bukatzera iritsi zen, 66ko planeko erdi maila lortuta.  

Alaitzek 19 urte inguru zituenean, Lartaun abesbatza zuzentzen zuen Agustin Mendizabalek animatuta abesbatza-zuzendari izateko ikastaro bat egin zuen eta gerora ere jarraitu du arlo horretako ikasketekin.

 Lan ibilbidea 

 Musikaria 
Txikitan Marixabel Agirrezabalak sorturiko Izotz abesbatzan kantatzen hasi zen eta gaztetan Lartaun abesbatzako partaide izan zen. Abeslari izateaz gain eskusoinua eta pianoa jotzen ditu.

Agustin Mendizabalek Lartaun abesbatzako zuzendaritza utzi zuenean, Alaitzek hartu zuen ardura hori 22 urte besterik ez zituela. Beste koru batzuk ere zuzendu ditu: Donostiako Orfeoi txikia eta emakume ahotsez osaturiko Hondarribiko Xatz Eskifaia.

Abesbatzak zuzentzeari utzi bazion ere kantu koralaren munduan jarraitu zuen: Gasteizko Vocalia Taldea emakume-abesbatzan koralista gisa aritu zen eta gaur egun Kup Taldean abesten du. Horrez gain Angeluko Ascese abesbatzan ere hartzen du parte. 

2021an Oskarbi taldeak grabatu zuen Kantua zuei diskoan kolaboratu zuen.

 Irakaslea 
Lan ibilbidearen zati handiena irakaskuntzan garatu du. Bere lehen lan esperientzia Donostiako Ilazki Euskaltegiko irakasle gisa aritzea izan zen. Bitartean Magisteritza ikasketak egin zituen eta amaitzean urtebete aritu zen Oiartzungo Haurtzaro Ikastolan Heziketa Bereziko Laguntzaile.

Nafarroako Hezkuntza Saileko irakasleen ordezkapen zerrendan izena emana zuen eta handik deituta hainbat eskolatan aritu zen gehienetan musika-irakasle moduan: Leitzan, Burlatan, Iruñeko Ermitagaña auzoan… 

Ondoren Gipuzkoako hainbat eskolatan aritu da musika-irakasle lanetan: Donostiako Ibai Ikastolan , Debako Luzaro Herri Eskolan, Zizurkilgo San Millan Eskola Txikian eta Adunako Herri Eskolan. Oposaketak gaindituta urtebeteko praktikaldia Errenteriako Gamon Eskola Publikoan egin zuen. Ondoren Intxaurrondo Ikastolan musika-irakasle lanpostua lortu zuen eta hor jarraitzen du gaur egun.

 Sehaska kanten dibulgatzailea - Kulunkan.eus proiektua 
2016an Donostia Europako Kultur Hiriburua izan zenean Kulunkan izeneko proiektuan kantari moduan parte hartu zuen Alaitz Guridik. Proiektuaren zuzendaria Gorka Miranda Blanco izan zen, batzorde zientifikoan Eresbil eta Josu Elberdin ere izan zirela. Sehaska-kantez eta altzoan abesteko kantez osatutako bildumatxo bat sortu zuten, eta, Donostia 2016 zenaren baitan, urte horretan Donostian jaiotako haur guztiei oparitu zitzaien.



Proiektuaren helburua haur txikiak zituzten guraso edo familiak ume txikiei abesteak duen garrantziaz ohartaraztea zen. Proiektu horretan audioak txertatu ziren online Kulunkan.eus web orrian, (zoritxarrez gaur egun iraungita dago eta ez dago eskuragarri) eta ahotsa Alaitz Guridik grabatu zuen.

 Erreferentziak 

 Kanpo estekak 

 SEHASKA KANTEN TAILERRA. Alaitz Guridi | ABARAXKA OIARTZUNGO UDAL LUDOTEKA. 
 «Zure haurrarentzat ez dago zurea baino ahots lasaigarriagorik» Iratxe Muxika Karrion. Berria 2025-04-29 (Noiz kontsultatua: 2025-04-29). 

Kategoria:Oiartzuarrak
Kategoria:Lazkaotarrak
Kategoria:Abesbatza zuzendariak
Kategoria:Gipuzkoako abeslariak
Kategoria:Gipuzkoako irakasleak
Kategoria:Emakume abeslariak
Kategoria:Euskal Herriko abesbatza zuzendariak